Anne Valseth ved Elgsethytta. Foto: NRK

– Det er ikke bare vafler den får av meg altså. Både bollerester og sveler går ned på høykant. I noen tilfeller kan det har vært så mye som ti til tolv plater vaffel, forteller vertinne på Elgsethytta, Anne Valseth til NRK.

Det er bare et lite problem med et for lite variert kosthold - jerven blir fryktelig dårlig i magen.

Nye tider for jerven

Gaute Rolv Dahl i Naturvernforbundet Foto: NRK

I regi av Naturvernforbundet skal det nå settes i gang et nytt foringssystem for jerven.

– Vi skal sette opp en katteforingsmaskin som gir ut litt og litt mat, men ikke så mye at jerven helt slutter å jakte på egen hånd, forklarer prosjektleder i Naturvernforbundet Gaute Rolv Dahl, til NRK.

Og han er ganske så sikker på at dette vil ordne opp i mageproblemene til jervtispa.

– Selv om de er glad i søtt så er det ikke det beste for dem, så vi håper hun skal reagere annerledes på denne maten, sier Dahl.

Les også: Fortsatt jerv i Bymarka

Skal kartlegges

Jerven tåler ikke all den søte maten. Foto: Lars Andreas Dybvik

Naturvernforbundet satte i februar i år i gang prosjektet «Faunakartlegging i Trondheim Bymark». I den forbindelse er det veldig interessant for dem å få kikket nærmere på jerven som lever der.

– Vi ønsker å vite mer konkret hvilken innvirkning jerven har på dyrelivet i Bymarka. Spiser den andre ting enn bare søtsaker for eksempel, forklarer prosjektleder i Naturvernforbundet Gaute Rolv Dahl, til NRK.

Tellinger fra 2014 tyder på at det er lite rødrev i Bymarka. Dette gjør undersøkelsene som nå settes i gang enda mer aktuelle.

– Hvis vi får indikasjoner på at jerven også spiser rev, vil det være svært nyttig informasjon, sier Dahl.

– Kan få vafler igjen

Valseth er derimot veldig bekymret for at jerven skal bli sulten når vaffeltilgangen stopper opp. Hun er legger ikke skjul på at hun skal følge nøye med.

– Hvis hun ikke liker kattematen hun nå får servert, vil det komme nye vaffelplater ut av vinduet her. Det er helt sikkert, avslutter Valseth.